
NOTA DE PRENSA
O Concello de Ribadumia convoca os tradicionais concursos de sobremesas caseiras e empanadas de millo da Festa do Pan


A XXIII edición do concurso de sobremesas e a XVI do concurso de empanadas de millo celebraranse o sábado 8 de agosto durante a festa, con 370 euros en premios repartidos en vales para o comercio local.


Ribadumia. Luns, 3 de agosto de 2026.  
Ribadumia volverá a poñer en valor a tradición e a gastronomía local durante a XXIII Festa do Pan coa celebración dos seus tradicionais concursos de sobremesas caseiras e empanadas de millo, dúas propostas que ano tras ano forman parte da programación desta cita.

O Concurso de Sobremesas Caseiras, que acada a súa XXIII edición, establece como requisito que o pan sexa un dos ingredientes dos doces presentados. Cada participante poderá presentar un máximo de dúas propostas.

O xurado outorgará dous premios neste concurso, consistentes en vales para o comercio local de Ribadumia: 100€ para o primeiro premio e 50€ para o segundo. Os vales terán unha validez de tres meses desde a súa entrega.

Por outra banda, o Concurso de Empanadas de Millo celebra este ano a súa XVI edición e o seu requisito principal é as empanadas estean elaboradas con fariña de millo, mentres que os ingredientes do recheo serán libres. Cada participante poderá presentar unha única empanada.

Neste caso, os premios serán de 150€ para o primeiro clasificado e 70€ para o segundo, tamén en vales para o comercio local de Ribadumia e cunha validez de tres meses desde a súa entrega.

As persoas interesadas en participar en ámbolos dous certames deberán presentar as súas elaboracións na Casa de Cultura de Ribadumia entre as 17:00 e as 19:00 horas do sábado 8 de agosto. Estas deberán entregarse en pratos ou bandexas axeitados e nas condicións hixiénicas apropiadas, acompañadas dun sobre pechado cos datos da persoa participante.

Con estas dúas competicións, a Festa do Pan mantén unha das súas propostas máis ligadas á participación e á gastronomía, ao tempo que reivindica produtos e elaboracións tradicionais dentro dunha celebración que este ano chega á súa XXIII edición.

As bases completas poden consultarse na páxina web municipal e no taboleiro de anuncios do Concello de Ribadumia.

